• গত বুধবার বিকেল ৫:২০ নাগাদ রাসবিহারী অ্যাভিনিউ ও লেক মার্কেট ক্রসিংয়ে দাঁড়িয়েছিলাম। সিগনাল লাল দেখে যে মুহূর্তে রাস্তা পেরোতে যাচ্ছি, একটি সরকারি বাস সিগনাল ভেঙে বেপরোয়া ভাবে গড়িয়াহাট থেকে রাসবিহারীর দিকে চলে গেল। সিগনাল সংলগ্ন ঘড়িতে তখনও দশ সেকেন্ড বাকি সবুজ হতে। অল্পের জন্য সে দিন দুর্ঘটনার শিকার হইনি। খবরের কাগজের পাতায় প্রায়ই বেসরকারি বাসের রেষারেষি ও তজ্জনিত দুর্ঘটনার সংবাদ চোখে পড়ে। ইদানীং সরকারি বাসও একই অপরাধ নিত্য দিন করে চলেছে। আসলে বাসচালকদের একটি বৃহৎ অংশ বেপরোয়া, কটুভাষী ও আইনভঙ্গে অভ্যস্ত। সরকারি-বেসরকারি দু’ধরনের পরিবহণ ব্যবস্থাতেই এদের দেখা মেলে। পুলিশকর্মীরা এদের বিরুদ্ধে অসহায়। গত এক মাসে সরকারি বাস একের পর এক দুর্ঘটনা ঘটিয়েছে। শাস্তি নামমাত্র। অবিলম্বে ট্রাফিক আইনে বেপরোয়া চালকদের বিরুদ্ধে কড়া ব্যবস্থা গ্রহণের সংস্থান না থাকলে দুর্ঘটনা আরও বাড়বে। নিছক সচেতনতা বৃদ্ধির কর্মশালার আয়োজন করে বৃহৎ অশ্বডিম্ব ছাড়া কিছুই পাওয়া যাবে না।